Il-presidenza Ġermaniża tal-Kunsill u l-Parlament Ewropew laħqu qbil proviżorju dwar il-programm l-UE għas-Saħħa għall-2021-2027. B'baġit ta' €5.1 biljun, il-programm imsaħħaħ il-ġdid jipprovdi bażi soda għal azzjoni tal-Unjoni fil-qasam tas-saħħa bbażata fuq it-tagħlimiet meħuda waqt il-pandemija tal-COVID-19. Dan jasal f'mument meta ċ-ċittadini tal-UE għadhom jesperjenzaw l-impatt ta' theddida kbira għas-saħħa u t-tbatija umana u l-konsegwenzi soċjoekonomiċi severi li ħolqot. Dan il-qbil juri d-determinazzjoni tal-UE li tipproteġi s-saħħa taċ-ċittadini tagħha. Dan il-programm, bil-baġit u l-kamp ta' applikazzjoni tiegħu, jagħti lill-Unjoni tagħna l-għodod u l-kapaċità biex tħejji aħjar għall-kriżijiet tas-saħħa futuri u tlaħħaq aktar magħhom. Fl-istess ħin, dan jippermetti enfasi qawwija fuq kwistjonijiet tas-saħħa fit-tul, bħall-kanċer u s-saħħa mentali. Nistenna li l-programm l-UE għas-Saħħa jkollu valur miżjud ċar tal-UE li jikkomplementa l-politiki dwar is-saħħa tal-istati membri. Jens Spahn, Ministru Federali għas-Saħħa tal-Ġermanja Il-programm l-UE għas-Saħħa għandu l-għan li jappoġġa l-politiki nazzjonali tal-istati membri u li jippromwovi l-koordinazzjoni bejniethom sabiex tittejjeb is-saħħa tal-bniedem madwar l-UE b'mod partikolari permezz ta': appoġġ għall-promozzjoni tas-saħħa u l-prevenzjoni tal-mard kontribut għall-protezzjoni tan-nies fl-Unjoni minn theddid transkonfinali serju għas-saħħa użu akbar ta' għodod u servizzi diġitali fil-qasam tas-saħħa, inkluż billi jikkontribwixxi għall-istabbiliment ta' Spazju Ewropew tad-Data dwar is-Saħħa żieda fil-kooperazzjoni transkonfinali, jiġifieri permezz tan-Networks ta' Referenza Ewropej appoġġ għall-impenji globali u l-inizjattivi tas-saħħa ta' organizzazzjonijiet internazzjonali, b'mod partikolari l-Organizzazzjoni Dinjija tas-Saħħa (WHO) Objettiv speċifiku wieħed tal-programm huwa li jappoġġa azzjonijiet li jikkomplementaw il-ħażna nazzjonali ta' prodotti essenzjali rilevanti għall-kriżijiet fil-livell tal-Unjoni. Dan għandu jsir f'sinerġija ma' strumenti, programmi u fondi oħra tal-Unjoni, bħal RescEU, u f'kooperazzjoni mill-qrib mal-korpi rilevanti tal-Unjoni. Ser jappoġġa wkoll azzjonijiet li jippermettu li persunal mediku, tal-kura tas-saħħa u ta' appoġġ jiġi mobilizzat f'żona ta' kriżi. Il-qbil jiżgura li l-programm jindirizza wkoll kwistjonijiet fit-tul tas-saħħa pubblika bħall-prevenzjoni u t-trattament ta' mard komunikabbli u mhux komunikabbli, partikolarment il-kanċer, kif ukoll it-titjib tas-saħħa mentali u t-tnaqqis tal-inugwaljanzi fis-saħħa. Il-qbil jipprevedi mekkaniżmu ta' governanza b'saħħtu u teħid ta' deċiżjonijiet effettiv. Għal dan il-għan qed jiġi stabbilit Grupp ta Tmexxija "l-UE għas-Saħħa" magħmul minn rappreżentanti tal-istati membri u l-Kummissjoni. Il-grupp ser jiġi kkonsultat dwar il-programmi ta' ħidma annwali u ser jissorvelja l-implimentazzjoni tal-programm. Il-programm ta' ħidma annwali huwa stabbilit permezz tal-adozzjoni ta' att ta' implimentazzjoni wara votazzjoni mir-rappreżentanti tal-istati membri f'kumitat. Kuntest u passi li jmiss Il-Kummissjoni Ewropea ppreżentat il-proposta tagħha għall-Programm l-UE għas-Saħħa (2021-2027) f'Mejju 2020. Dan kien segwit mill-adozzjoni tal-pożizzjoni tal-Kunsill f'Ottubru u l-bidu tan-negozjati mal-Parlament f'Novembru 2020. Il-qbil politiku issa ser jiġi ppreżentat lir-rappreżentanti permanenti tal-istati membri għall-UE għall-approvazzjoni. Pożizzjoni tal-Kunsill - Stabbiliment ta' Programm għall-azzjoni tal-Unjoni fil-qasam tas-saħħa - għall-perjodu 2021-2027 Proposta tal-Kummissjoni - Stabbiliment ta' Programm għall-azzjoni tal-Unjoni fil-qasam tas-saħħa - għall-perjodu 2021-2027